Cali:  Über üsi Banke hemmer natürlich au ganz en Huufe Date auf dere CD.    Stäffe:  Ihres Gschäftsmodell heisst UBS: Unverschämti Bonus-Schefflerei.    Cali:  D Valiant chonnt als Bonus es protzigs neus Gebäud über.    Stäffe:  D Raiffiisebank hett es neus Gebäud und en neue Verwaltigsrotspräsident - und de erst no en Zunftmeister.    Cali:  Dä Peter Luki sig schiins e chli wie dä Béglé vo de Post.    Stäffe:  Wieso das?    Cali:  Är sammlet Briefmarke!    Stäffe:  D Kantonalbank chonnt au es neus Gebäud über und erst no en neue Chef usem Nochberkaff Soorsi. Aber immerhi duet d LUKB i dene Kriseziite diversifiziere und führt parallel zum Banker-Business no ne Coiffeur-Lade.    Cali:  Wie chonsch jetz do druf?    Stäffe:  De alti Chef isch e Schärli und de neu en Tschuupper(t)!    Cali:  Bi so viele Sünde uf dere CD täts allne guet, wieder emol z Chile z goh.    Stäffe:  Du meinsch zu dem Trompeter vo Säckingen mit sim heimelige süddüütsche Akzänt.    Cali:  Dä ghöre mir wahrschiinlich nömme lang.    Stäffe:  Jo, noch dere fätzige Narremäss wird är vo de  Bischofskonferänz ine FFZ verbannt.    Cali:  FFZ?    Stäffe:  Ine fasnachtsfreie Zone - i Aargau abe!    Cali:  Debi isch doch die katholischi Chile sälber de grössti Kostümverein vo de Wält. Und scho i de Bibu stoht: Sie trugen seltsame Gewänder und irrten herum.    Stäffe:  Du als Richter muesch grad no öppis säge. Mit dim Gwändli hesch au bald usdienet. Das fallt jetzt denn  unters Burka-Verbot, du Scharia-Heini!    Cali:  So, meh Rueh im Saal! Es esch halt scho keis Schaffe imene sone Provisorium.    Stäffe:  Immerhi hesch jo 5 Standort zur Uswahl für dis neue Bezirksgericht.    Cali:  Meinsch öppe ich wöig künftig i dem Bahnhöfli do go Rächt spräche, i dem hölzige Himmel.    Stäffe:  Dä Standort wär ämu mitem öffentliche Verchehr bestens erreichbar.    Cali:  Öffentliche Verchehr, das chasch luut säge bi dere sündige Bude.    Stäffe:  Was du wieder dänksch mit dinere verdorbene Phantasie. Ich meine natürlich de optimali Zugsaschluss nochem neue Zone-System.    Cali:  De wäri aber bald arbeitslos, das komische Billetsystem verstoht jo kei Sau.    Stäffe:  Hesch rächt. Woni chürzlich es Billet uf Lozärn ha wölle löse, sind mer  mindestens drei Züg vor de Schnore devo gfahre, bis ich die richtigi Taschte drückt ha.    Cali:  Und ich ha wölle in Zolli uf Basel und bi tatsächlich z Tripolis unde glandet. Aber det hetts auch schöni GadAFFIS.    Stäffe:  Und sie hend ähnlichi Brüüch wie mir und tüend regelmässig Geisle chlöpfe.    Cali:  Komisch, komisch: Vom Trixli find i nüd uf dere CD.    Stäffe:  S Trixli goht  sit Monate nömm usem Huus.    Cali:  Sie chaufd ned emol me Fleisch i ihrem früehnere Lade i.    Stäffe:  Jo, die hett doch tatsächlich Angst, sie chönnt sich wäg dem härzige Säuli vor de Metzgerei mit de Schweinegripp astecke.    Cali:  Keis Wunder, bi dere Panik-Mache.    Stäffe:  Rinderwahn, Vogugripp, Schweinegripp: Als nächsts chonnt wahrschiinlich jetzt de d Eselsgripp oder  de Chüngaliwahn.    Cali:  Und mer goht nömme zum Dokter, sondern zum Tieranwalt.    Stäffe:  Ich ha langsam Hunger.    Cali:  Chamer i dem Bahnhöfli au öppis Vernünftigs ässe usser Fröschfleisch ab de Stange?    Stäffe:  De gömmer lieber i d Lego use: Det getts jetzt vom Hochregal-Lager feini Pouletflügali a discretion.    Cali:  Aber z'erscht müemer  die Grichtsverhandlig no z'Änd füehre.    Stäffe:  Gohts no lang? I sett go schaffe. Zwe vo dine Kollege hend mi hött obe buechend für ne flotte Dreier.    Cali:  Jo, Frömdgänger hetts au en Huufe uf dine Dateie, gsehn ich do. Sogar Fraue.    Stäffe:  Genau, das Frölein Da Capo hett üs die chalti Schultere zeigt und tritt lieber bi üsne Konkurränte Giacobbo und Müller im Färnseh uf.    Cali:  Aber mir hend jo gottseidank üse treui Wasserträger HP...    Stäffe:  …Sidler…    Cali:  HP    Stäffe:  Sidler    Cali:  HP    Stäffe:  Sidler    Cali:  HP    Stäffe:  Sidler    (…)